**Kalmár Dorottya - Erasmus+ élménybeszámoló**

Első Erasmus+ mobilitásomat Máltán töltöttem 2021 augusztusában. Az Easy School of Languages egy hetes, „English Language Development for Teachers and Staff B1/B2” című angol nyelvi kurzusán vettem részt, Valletta városában. A világjárvánnyal összefüggő szigorú beutazási korlátozásoknak köszönhetően a kurzus mindössze két fő részvételével indult el, mindketten magyarok voltunk. A kis létszám ellenére jó hangulatban telt a képzés, tanárunk, James Írországból települt Máltára. A zömében társalgásra épített órákon kiejtésünk és szókincsünk fejlesztésére nagy hangsúlyt fektetett. Málta jellegzetességein kívül számos területet érintettünk, politikai, kulturális, művészeti, filozófiai és kriminológiai tematika is terítékre került. Az éppen aktuális téma megvitatása közben felmerülő nyelvtani tudnivalókra, kifejezésekre, szófordulatokra igény szerint hívta fel figyelmünket a tanár. Hallgattunk hanganyagot, néztünk videókat, feladatlapokat töltöttünk ki és önálló szöveget fogalmaztunk. Rövid idő alatt is érezhetően javult a nyelvtudásom, szókincsem, „megoldódott a nyelvem”, csiszoltam nyelvtani ismereteimen. Lendületet szereztem a középfokú nyelvvizsga megszerzéséhez, és a digitálisan kapott tankönyv alapján a kurzus végeztével is folytathattam a tanulást. A képzés órái után minden nap a lehető legtöbb látnivalót megnéztem. Korlátlan utazásra jogosító buszbérletemet kihasználva bebarangoltam egyedül a szigetet, nagyon hamar ráéreztem a magányos felfedezőút ízére. A legemlékezetesebb helyek Vittoriosa, Mdina és Marsaxlokk voltak számomra, valamint Gozo szigete és a Máltai Nemzeti Archeológiai Múzeum. Hatalmas feltöltődés volt ez az utazás, túlzás nélkül állítom, hogy életem eddigi egyik legszebb élménye.